Drept av stump vold mot hodet
Politiet gikk fredag formiddag ut navnet på 65-åringen som ble funnet drept i hjemmet sitt i fjordbygda i Kvinnherad. I løpet av dagen har de også fått den foreløpige obduksjonsrapporten. - Den viser at dødsårsaken var stump vold mot hodet, sier politiførstebetjent Carl-Petter Leganger i Hordaland politidistrikt til VG. VG har tidligere skrevet at 65-åringen ble funnet drept i inngangspartiet i boligen sin onsdag kveld. Åstedet var blodig og bar preg av kamp. Ved siden av avdøde lå det en hammer. Politiførstebetjenten ønsker ikke å kommentere noe rundt dette.To kvinner på 36 og 47 år er siktet for drapet. Bakgrunnen for dette er blant annet flere vitneobservasjoner av de to i nærheten av åstedet. Til Bergens Tidende sier Leganger at de har cirka fem observasjoner av den ene eller begge kvinnene ved Sigmund Gravdals hvite enebolig. VG skrev i går om taxisjåføren som hadde plukket opp den siktede 36-åringen noen timer før drapet ble oppdaget. I tillegg skal en kvinnelig nabo ha sett de to kvinnene utenfor huset til Sigmund Gravdal. Lokalavisen Kvinnheringen skriver i dag om Torgeir Rusten (33) som traff på 36-åringen ved 16-tiden onsdag.Fredag ettermiddag ble det første avhøret av 47-åringen avsluttet. - Hun erkjenner ikke straffskyld etter siktelsen, sier forsvarer Odd Aril Helland til VG. Forsvareren ønsker ikke å kommentere om 47-åringen erkjenner de faktiske forhold, og sier at han ønsker å avvente med å uttale seg ytterligere om saken før etter lørdagens fengslingsmøte. 36-åringen ble avhørt torsdag. Heller ikke hun erkjenner straffskyld. Begge kvinnene blir fremstilt for varetektsfengsling i Sunnhordland tingrett lørdag. Drapet på 65-åringen var den 29. drapssaken så langt i år. I hele fjor ble det totalt begått 28 drap. Se statistikk under.
Den foreløpige obduksjonsrapporten viser at drapsofferet Sigmund Gravdal (65) i Sandvoll døde av stump vold mot hodet.